CELEX: 32010R0268
Language: hu
Date: 2010-03-29
Title: A Bizottság 268/2010/EU rendelete ( 2010. március 29. ) a 2007/2/EK európai parlamenti és tanácsi irányelvnek a közösségi intézmények és szervek számára a tagállamok téradatkészleteihez és -szolgáltatásaihoz összehangolt feltételekkel biztosított hozzáférés tekintetében történő végrehajtásáról

30.3.2010   
            
            
               HU
            
            
               Az Európai Unió Hivatalos Lapja
            
            
               L 83/8
            
         A BIZOTTSÁG 268/2010/EU RENDELETE
   (2010. március 29.)
   a 2007/2/EK európai parlamenti és tanácsi irányelvnek a közösségi intézmények és szervek számára a tagállamok téradatkészleteihez és -szolgáltatásaihoz összehangolt feltételekkel biztosított hozzáférés tekintetében történő végrehajtásáról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az Európai Közösségen belüli térinformációs infrastruktúra (INSPIRE) kialakításáról szóló, 2007. március 14-i 2007/2/EK európai parlamenti és tanácsi irányelvre (1) és különösen annak 17. cikke (8) bekezdésére,
   mivel:
   
               (1)
            
            
               A 2007/2/EK irányelv előírja a tagállamok számára, hogy összehangolt hozzáférési feltételek szerint hozzáférést biztosítsanak a Közösség intézményeinek és szerveinek a téradatkészletekhez és -szolgáltatásokhoz.
            
         
               (2)
            
            
               A téradatkészletekhez és -szolgáltatásokhoz történő hozzáférésre vonatkozó egységes megközelítés biztosítása érdekében e rendeletnek meg kell határoznia a tiszteletben tartandó minimumfeltételeket.
            
         
               (3)
            
            
               A 2007/2/EK irányelv 17. cikkének (7) bekezdése lehetővé tesz bizonyos kivételeket az adatmegosztás kötelezettségére vonatkozóan. Azonban helyénvaló lehetővé tenni, hogy a tagállamok – akkor is, ha élnek e kivételekkel – meghatározhassák, hogy a Közösség intézményei és szervei mely intézkedések – például biztonsági intézkedések – végrehajtása mellett kaphatnak mégis hozzáférést ezekhez az adatkészletekhez és szolgáltatásokhoz.
            
         
               (4)
            
            
               Célszerű, hogy minden megállapodás – beleértve a licencmegállapodásokat, szerződéseket, elektronikus levélváltásokat –, illetve minden egyéb intézkedés, amely a Közösség intézményeinek és szerveinek a tagállamok és hatóságaik téradatkészleteihez és -szolgáltatásaihoz az e rendelet szerint történő hozzáférésére vonatkozik, a 2007/2/EK irányelv 3. cikke szerinti terminológiát használja.
            
         
               (5)
            
            
               Indokolt lehetővé tenni azt, hogy a Közösség intézményei és szervei hozzáférést biztosíthassanak a téradatkészletekhez és -szolgáltatásokhoz a nevükben eljáró szerződő felek számára annak érdekében, hogy azok elláthassák közfeladataikat és hozzájárulhassanak a környezetvédelemre vonatkozó európai szakpolitikák végrehajtásához.
            
         
               (6)
            
            
               Általános követelményként helyénvaló előírni, hogy az intézkedések tizennyolc hónappal e rendelet hatálybalépését követően megfeleljenek az abban foglalt előírásoknak. Szükség van azonban átmeneti rendelkezésre, mivel lehetséges, hogy korábbi intézkedések még hatályban vannak. Ennélfogva az e rendelet hatálybalépésekor érvényes intézkedéseket indokolt e rendelettel összehangolni megújításuk vagy befejezésük idején, de legkésőbb az e rendelet hatálybalépését követő három éven belül.
            
         
               (7)
            
            
               Az e rendeletben előírt intézkedések összhangban vannak a 2007/2/EK irányelv 22. cikke alapján létrehozott bizottság véleményével,
            
         ELFOGADTA EZT A RENDELETET:
   1. cikk
   Tárgy
   A 2007/2/EK irányelv 17. cikkének megfelelően e rendelet összehangolt feltételeket határoz meg a téradatkészletekhez és -szolgáltatásokhoz történő hozzáférésre vonatkozóan.
   2. cikk
   A hozzáférésre vonatkozó korlátozások
   A Közösség intézményeinek és szerveinek kérésére a tagállamok megindokolnak minden olyan korlátozást, amelyet a 2007/2/EK irányelv 17. cikkének (7) bekezdése alapján a megosztás tekintetében gyakorolnak.
   A tagállamok meghatározhatják, hogy mely feltételek mellett engedélyezik a 17. cikk (7) bekezdésével összefüggésben korlátozott hozzáférést.
   3. cikk
   Intézkedések
   (1)   A téradatkészletekhez és -szolgáltatásokhoz történő hozzáférésre vonatkozó valamennyi intézkedésnek teljes mértékben összeegyeztethetőnek kell lennie az e rendeletben meghatározott követelményekkel.
   (2)   A 2007/2/EK irányelv 3. cikke szerinti meghatározásokat kell használni a téradatkészletekhez és -szolgáltatásokhoz történő hozzáférésre vonatkozó valamennyi intézkedés tekintetében.
   4. cikk
   A téradatkészletek és -szolgáltatások felhasználása
   (1)   A Közösség intézményei és szervei hozzáférést biztosíthatnak a téradatkészletekhez és -szolgáltatásokhoz a nevükben eljáró szerződő felek számára.
   (2)   A Közösség intézményei és szervei mindent megtesznek annak érdekében, hogy a téradatkészletekhez és -szolgáltatásokhoz az (1) bekezdés szerint biztosított hozzáférés esetén elkerülhető legyen a téradatkészletek és -szolgáltatások jogosulatlan felhasználása.
   (3)   A téradatkészletekhez és -szolgáltatásokhoz az (1) bekezdés szerint biztosított hozzáférés esetén a hozzáférési joggal rendelkező fél kizárólag az eredeti adatszolgáltató vagy szolgáltató írásos hozzájárulásával adhatja át a téradatkészleteket és -szolgáltatásokat egy további félnek.
   5. cikk
   Metaadatok
   A Közösség intézményeire és szerveire az e rendelet alkalmazásában vonatkozó feltételeket az 1205/2008/EK bizottsági rendelet (2) mellékletének B. részében említett 8.1. metaadatelemben kell meghatározni.
   6. cikk
   Átláthatóság
   (1)   Amennyiben valamely közösségi intézmény vagy szerv hozzáférést igényel egy téradatkészlethez vagy -szolgáltatáshoz, a tagállamok kérésre értékelés és felhasználás céljából olyan információkat is hozzáférhetővé tesznek, amelyek a gyűjtés, feldolgozás, előállítás, minőségbiztosítás és a téradatkészletekhez és -szolgáltatásokhoz történő hozzáférés biztosításának mechanizmusaira vonatkoznak, ha ez a többletinformáció rendelkezésre áll, valamint kivonatolása és átadása indokolt.
   (2)   A Közösség intézményei és szervei számára biztosított hozzáférésre vonatkozó ajánlatokban a tagállamok kérésre feltüntetik a díjak számítási alapját és a számítás során figyelembe vett tényezőket.
   7. cikk
   Válaszadási idők
   Az írásos kérelem kézhezvételét követően késedelem nélkül, de legkésőbb húsz nappal a tagállamok hozzáférést biztosítanak a téradatkészletekhez és -szolgáltatásokhoz, kivéve, ha a tagállam és a Közösség intézménye vagy szerve másban állapodik meg.
   8. cikk
   Átmeneti rendelkezések
   A tagállamok biztosítják, hogy az intézkedések tizennyolc hónappal e rendelet hatálybalépését követően megfeleljenek az abban foglalt előírásoknak.
   Amennyiben e rendelet hatálybalépésének napján még érvényben vannak a téradatkészletek és -szolgáltatások nyújtására vonatkozó intézkedések, a tagállamok gondoskodnak arról, hogy az említett intézkedések megújításuk vagy befejezésük idején, de legkésőbb az e rendelet hatálybalépését követő három éven belül megfeleljenek az abban foglalt előírásoknak.
   9. cikk
   Hatálybalépés
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2010. március 29-én.
      
         
            a Bizottság részéről
         
         
            az elnök
         
         José Manuel BARROSO
      
   
   
      (1)  HL L 108., 2007.4.25., 1. o.
   
      (2)  HL L 326., 2008.12.4., 12. o.